Ključni element integrativne psihoterapije je odnos med psihoterapevtom in klientom. Psihoterapevtski odnos nudi možnost preigravanja preteklih odnosov ter modeliranje novih, bolj funkcionalnih odnosov. Tako psihoterapevt kot klient sva aktivno vključena v psihoterapevtski proces in sva tako enakovredna udeleženca na poti do izpolnjevanja postavljenih psihoterapevtskih ciljev. Cilj integrativne psihoterapije je integracija osebnosti, kar pomeni integracijo čustvenih, kognitivnih in fizioloških sistemov posameznika z upoštevanjem socialne in duhovne dimenzije. Prednost integrativne psihoterapije je v tem, da združuje različne psihoterapevtske pristope (psihoanalitično terapijo, geštalt terapijo, transakcijsko analizo, na klienta usmerjeno terapijo, kognitivno-vedenjsko terapijo, …), kar omogoča, da se lahko vsakemu klientu in problematiki prilagodimo in uporabimo pristop, metode in tehnike, ki so zanj najustreznejše in preko katerih najlažje pride v stik s samim seboj.